
[bookmark: _Hlk192146700]Zagovornik načela enakosti na podlagi 21. člena v povezavi s 33. in 37. členom Zakona o varstvu pred diskriminacijo (Uradni list RS, št. 33/16 in 21/18 – ZNOrg, v nadaljevanju: ZVarD) in na podlagi prvega odstavka 207. člena Zakona o splošnem upravnem postopku (Uradni list RS, št. 24/06 – uradno prečiščeno besedilo, 105/06 – ZUS-1, 126/07, 65/08, 8/10, 82/13 in 175/20 – ZIUOPDVE, 3/22 – ZDeb in 85/25; v nadaljevanju: ZUP) na predlog predlagatelja… v zadevi ugotavljanja diskriminacije zoper podjetje …, izdaja naslednjo


ODLOČBO


[bookmark: _Hlk192146635]1. Podjetje … je kršilo prepoved neposredne diskriminacije po 6. členu v povezavi s 4. členom ZVarD na podlagi predlagateljevih osebnih okoliščin državljanstva in kraja bivanja, saj mu je zavrnilo storitev izposoje vozila zgolj zaradi dejstva, ker je iz Romunije.  

2. Stroški v tem postopku niso nastali.


OBRAZLOŽITEV


Na Zagovornika načela enakosti (v nadaljevanju: Zagovornik) se je dne 15. 5. 2026 obrnil … (v nadaljevanju: predlagatelj) in v svojem predlogu za obravnavo diskriminacije navedel, da je dne 5. 5. 2026 preko aplikacije WhatsApp in njihove uradne spletne strani kontaktiral podjetje … (v nadaljevanju: podjetje), z namenom pridobitve ponudbe za najem avtomobila. Ker več kot teden dni ni prejel nobenega odgovora, je na platformi Google Maps objavil oceno z 1 zvezdico, da bi izrazil svoje nezadovoljstvo s podjetjem. V odgovoru na njegovo oceno je predstavnik podjetja, podpisan kot …, navedel: »naših avtomobilov ne izposojamo strankam iz Romunije.«

​Predlagatelj je v zvezi s to izjavo zatrjeval neposredno diskriminacijo in zavrnitev javno dostopne storitve na področju dostopa do blaga in storitev izključno na podlagi njegove narodnosti, državljanstva oziroma kraja bivanja, saj mu podjetje ni navedlo nobenega drugega objektivnega ali zakonitega razloga za zavrnitev (kot je npr. pomanjkanje dokumentov ali kreditne sposobnosti), temveč se je sklicevalo zgolj na to, da avtov ne izposojajo državljanom določene države članice EU. 

[bookmark: _Hlk239165849]​Predlagatelj je svojemu predlogu za obravnavo priložil posnetek zaslona svoje ocene in odgovora podjetja na platformi Google Maps, ki potrjujejo njegove navedbe. Kot potencialne priče je navedel uporabnike te platforme, ki so se z odgovorom podjetja lahko seznanili, saj je bil ta javno objavljen in dostopen na profilu podjetja na platformi Google Maps.

*

Zagovornik je po preučitvi predloga in prilog ocenil, da je predlagatelj izkazal dovolj dejstev, da je izpolnil svoje trditveno breme ter pokazal, da bi v zadevi lahko šlo za neposredno diskriminacijo, s tem pa je tudi prevalil dokazno breme na podjetje. Po presoji Zagovornika je predlagatelj svoje trditveno breme izpolnil s tem, ko je navedel, obenem pa s posredovanim posnetkom zaslona tudi izkazal, da mu je bila storitev izposoje vozila zavrnjena izključno zaradi tega, ker je iz Romunije. 

Zagovornik je podjetju dne 15. 6. 2026 posredoval poizvedbo št. 0700-42/2026/4, v kateri ga je z namenom preverjanja dejanskega stanja pozval k pojasnilu dogodka, ki ga je opisal predlagatelj, razlogov za navedbo, da podjetje vozil ne izposoja strankam iz Romunije, pogojev, ki jih mora stranka izpolnjevati za izposojo vozil podjetja, in k pojasnilu, ali ima podjetje v svojih internih aktih opredeljene splošne pogoje, pod katerimi strankam izposoja vozila, ter ali podjetje s tem zasleduje kakšen legitimen cilj. V tej poizvedbi je Zagovornik podjetje seznanil tudi z relevantnimi določbami ZVarD glede neposredne diskriminacije, osebnih okoliščin, izjem od prepovedi diskriminacije in obrnjenega dokaznega bremena.  

Kot je razvidno iz izkazane vročilnice, osebna vročitev zgoraj navedene poizvedbe podjetju na dan 18. 6. 2026 ni bila mogoča, zato je vročevalec v skladu z zakonsko predvidenim postopkom osebnega vročanja tega dne v naslovnikovem poštnem predalu pustil sporočilo, kje se pošiljka nahaja in da jo mora prevzeti v 15 dneh, sicer se šteje za vročeno z dnem poteka tega roka. 

Ker naslovnik oziroma podjetje pošiljke do poteka tega roka ni prevzelo, jo je vročevalec dne 6. 7. 2026 pustil v njegovem poštnem predalu. Šteje se torej, da je bila pošiljka podjetju vročena dne 3. 7. 2026 (po poteku 15 dnevnega roka od dne 18. 6. 2026), zato je z naslednjim dnem začel teči 10 dnevni rok, ki ga je določil Zagovornik v dokumentu št. 0700-42/2026/4 z dne 15. 6. 2026. Ta rok se je iztekel dne 13. 7. 2026. Zagovornik do tega roka ni prejel nobenega odziva s strani podjetja.

Zagovornik je po poteku roka za odgovor na poizvedbo na obe stranki postopka naslovil Poziv za izjasnitev pred izdajo odločbe št. 0700-42/2026/5 z dne 3. 8. 2026. V njem ju je seznanil s svojim preliminarnim stališčem, da je podjetje kršilo prepoved neposredne diskriminacije, in s svojimi razlogi za to, ki bodo podrobneje opisani v nadaljevanju. 

Predlagatelj se je na navedeni poziv odzval dne 5. 8. 2026 in navedel, da se v celoti strinja s preliminarnimi ugotovitvami Zagovornika.
​
Podjetju osebna vročitev zgoraj navedenega poziva na dan 6. 8. 2026 zopet ni bila mogoča, zato je vročevalec v skladu z zakonsko predvidenim postopkom osebnega vročanja tega dne v naslovnikovem poštnem predalu ponovno pustil sporočilo, kje se pošiljka nahaja in da jo mora prevzeti v 15 dneh, sicer se šteje za vročeno z dnem poteka tega roka. 

Ker podjetje pošiljke do poteka tega roka ni prevzelo, jo je vročevalec dne 24. 8. 2026 pustil v njegovem poštnem predalu. Šteje se torej, da je bil Poziv za izjasnitev pred izdajo odločbe št. 0700-42/2026/5 z dne 3. 8. 2026 podjetju vročen dne 21. 8. 2026 (po poteku 15 dnevnega roka od dne 6. 8. 2026), zato je z naslednjim dnem začel teči 10 dnevni rok, ki ga je določil Zagovornik v dokumentu št. 0700-42/2026/5 z dne 3. 8. 2026. Ta rok se je iztekel dne 31. 8. 2026. Zagovornik do tega roka in niti do roka izdaje te odločbe ni prejel nobenega odziva s strani podjetja.

*

Kot je bilo podjetje seznanjeno že v dopisu št. 0700-42/2026/4 z dne 15. 6. 2026, neposredna diskriminacija, kot jo zatrjuje predlagatelj v tem primeru,  skladno s prvim odstavkom 6. člena ZVarD obstaja, če je oseba ali skupina oseb zaradi določene osebne okoliščine bila, je ali bi lahko bila v enakih ali podobnih situacijah obravnavana manj ugodno, kot se obravnava, se je obravnavala ali bi se obravnavala druga oseba ali skupina oseb. 

Pri osebnih okoliščinah gre za prirojene ali pridobljene osebne značilnosti, lastnosti, stanja ali statuse, ki so praviloma trajno in nerazdružljivo povezani z določenim posameznikom in njegovo osebnostjo, zlasti identiteto, ali pa jih posameznik ne spreminja zlahka. Skladno s 1. členom ZVarD mednje štejejo spol, narodnost, rasa ali etnično poreklo, jezik, vera ali prepričanje, invalidnost, starost, spolna usmerjenost, spolna identiteta in spolni izraz, družbeni položaj, premoženjsko stanje, izobrazba ali katera koli druga osebna okoliščina. Zagovornik je v svojih primerih do sedaj kot t.i. drugo osebno okoliščino obravnaval tudi državljanstvo in kraj bivanja.[footnoteRef:1]  [1:  Razvidno iz Zagovornikove spletne strani, dostopno na: https://zagovornik.si/izdelki-zagovornika/iskalnik/. ] 


Diskriminacija oz. neenako obravnavanje sta prepovedana na vseh področjih družbenega življenja. Predlagatelj je v obravnavanem primeru smiselno zatrjeval, da je bil diskriminiran na področju dostopa do dobrin in storitev, ki so na voljo javnosti (storitev izposoje vozil), kar predstavlja področje družbenega življenja, kjer morajo odgovorni v skladu z 2. členom ZVarD pri oblastnem odločanju, delovanju v pravnem prometu in pri drugem svojem delovanju oziroma ravnanju v razmerju do tretjih oseb zagotavljati varstvo pred diskriminacijo oziroma enako obravnavanje vseh oseb. 

Obravnavanje posameznikov pod slabšimi pogoji, ki temelji na njihovih osebnih okoliščinah, je lahko dopustno le izjemoma in pod pogoji testa sorazmernosti. Splošno izjemo od prepovedi neposredne diskriminacije vsebuje prvi odstavek 13. člena ZVarD, ki določa, da neenako obravnavanje zaradi določene osebne okoliščine ne pomeni diskriminacije po tem zakonu, če takšno različno obravnavanje temelji na legitimnem cilju in so sredstva za doseganje tega cilja ustrezna, potrebna in sorazmerna.

V postopkih obravnave diskriminacije velja obrnjeno dokazno breme (40. člen ZVarD). To pomeni, da je v primeru izkazanega suma diskriminacije na domnevnem kršitelju, da dokazuje morebitno upravičenost svojih praks oziroma se razbremeni očitkov o diskriminaciji. 

*

Zagovornik je presojal okoliščine primera, kot jih je zatrjeval in izkazoval predlagatelj. Podjetje se kljub dvema pozivoma, ko se je imelo možnost izjasniti o vseh dejstvih in okoliščinah, pomembnih za izdajo odločbe, ki sta mu bila izkazano vročena (oziroma je po poteku roka nastopila fikcija vročitve), nanju ni odzvalo. 

Predlagatelj je kot osebne okoliščine, na podlagi katerih je bil deležen slabše obravnave, navedel narodnost, državljanstvo in kraj bivanja. Kot je razvidno iz odgovora podjetje, iz katerega izhaja, da svojih vozil ne izposojajo strankam iz Romunije, se zavrnitev storitve izposoje vozil na splošno nanaša na vse osebe iz Romunije. Zato je Zagovornik presodil, da bi bili lahko podani osebni okoliščini državljanstva oziroma kraja bivanja, ki ju predlagatelj sicer tudi zatrjuje v svojem predlogu, ne pa tudi osebna okoliščina narodnosti, ki sicer pomeni pripadnost določenemu narodu, etnični skupnosti ali kulturni skupini, kar temelji na skupnem jeziku, zgodovini in kulturi in se razlikuje od državljanstva, ki predstavlja pravno vez med človekom in državo. Sama navedba »stranke iz Romunije« se po Zagovornikovi presoji lahko bolj nanaša na romunske državljane oziroma na prebivalce Romunije, ne pa toliko tudi na Romune kot narod. 

Zato je Zagovornik v konkretnem primeru ugotavljal, ali sta bili predlagateljevi osebni okoliščini državljanstva in kraja bivanja razlog za slabšo obravnavo oziroma ali so v konkretnem primeru podani elementi neposredne diskriminacije, kot jih opredeljuje ZVarD. Da bi lahko govorili o diskriminaciji skladno z ZVarD, morajo biti namreč izpolnjeni naslednji elementi: podani morajo biti osebna okoliščina, poseg v človekovo pravico, svoboščino, drugo pravico, pravni interes ali ugodnost, prikrajšanje v primerjavi z drugimi posamezniki ali skupinami v primerljivem položaju, vzročna zveza med osebno okoliščino in obravnavo, ki je je predlagatelj deležen, ter odsotnost izjem od prepovedi diskriminacije. Le ravnanje, pri katerem so podani vsi omenjeni elementi, zakonsko gledano pomeni diskriminacijo.

*

Iz posnetka zaslona platforme Google Maps, ki ga je predložil predlagatelj, izhaja, da je predlagatelj storitev podjetja ocenil z 1 zvezdico, ker ni prejel odgovora na svoja povpraševanja.

Predstavnik podjetja, podpisan kot …, mu je na to odgovoril, da mu zaradi takšnega odnosa ne moremo ponuditi avtomobila, prav tako pa svojih avtomobilov ne oddajajo v najem strankam iz Romunije.

Ob pomanjkanju kakršnihkoli drugih pojasnil se je s tem v skladu z načelom obrnjenega dokaznega bremena, ki izhaja iz 40. člena ZVarD, dokazno breme prevalilo na podjetje. To pomeni, da bi moralo podjetje dokazovati, da navedbe predlagatelja ne držijo, oziroma morebitno upravičenost svoje prakse, da vozil ne izposoja strankam iz Romunije. Ker je predlagatelj izpolnil svoje trditveno breme, je bilo na podjetju, da dokazuje nasprotno in se s tem razbremeni predlagateljevih očitkov o diskriminaciji, česar pa ni storilo. 

Podjetje se namreč ni odzvalo ne na Zagovornikovo poizvedbo za razjasnitev dejanskega stanja niti na Zagovornikov poziv pred izdajo odločbe. Ni podalo svojih pojasnil glede opisanega dogodka, razlogov, zakaj svojih vozil ne izposoja strankam iz Romunije, ali morebitnega legitimnega cilja, ki bi ga pri tem zasledovalo. Tudi ni odgovorilo na izrecno zastavljeno Zagovornikovo vprašanje, kakšne pogoje mora stranka izpolnjevati za izposojo njihovih vozil in ali je predlagatelj te pogoje izpolnjeval. Kakršenkoli razlog, zakaj podjetje ne bi izposojalo vozil strankam iz Romunije, tudi ni razviden iz javno dostopne spletne strani podjetja, prav tako pa na spletni strani podjetja niso objavljeni splošni pogoji poslovanja.  

Zagovornik je ob pomanjkanju drugačne razlage, ki bi jo podalo podjetje v okviru obrnjenega dokaznega bremena in s katero bi pojasnilo svoje navedbe in ravnanje, v celoti sledil navedbam predlagatelja, da ga je podjetje neposredno diskriminiralo s tem, ko mu je zavrnilo storitev izposoje vozila zato, ker je iz Romunije. Podjetje namreč za svojo navedbo »prav tako pa naših avtomobilov ne oddajamo v najem strankam iz Romunije« ni podalo nobenih objektivnih oziroma utemeljenih in legitimnih razlogov, ki bi upravičevali tako prakso. Torej ni prerekalo predlagateljevih navedb o odgovoru predstavnika podjetja, na katerega se je predlagatelj skliceval. Ker ni zatrjevalo, da se to ni zgodilo ali da se ni zgodilo tako, kot je trdil in dokazoval predlagatelj, je Zagovornik štel, da se je dejansko zgodilo tako, saj temu pritrjuje tudi priložena pisna komunikacija. 

Ker je Romunija država članica EU, Zagovornik še dodatno ugotavlja, da je boj proti diskriminaciji eno temeljnih načel EU, določeno v 2. in 3. členu Pogodbe o Evropski uniji (PEU).[footnoteRef:2] 10. člen Pogodbe o delovanju Evropske unije (PDEU) zagotavlja EU pravno podlago za boj proti vsem oblikam diskriminacije na podlagi spola, rase ali narodnosti, vere ali prepričanja, invalidnosti, starosti ali spolne usmerjenosti.[footnoteRef:3] Poleg tega položaj državljana EU, ki uresničuje svojo pravico do prostega gibanja, spada na področje uporabe 18. člena PDEU, ki prepoveduje diskriminacijo na podlagi državljanstva. [2:  Dostopno na: https://eur-lex.europa.eu/resource.html?uri=cellar:9e8d52e1-2c70-11e6-b497-01aa75ed71a1.0022.01/DOC_2&format=PDF . ]  [3:  Dostopno na: https://eur-lex.europa.eu/legal-content/SL/TXT/HTML/?uri=CELEX:12016ME/TXT.  ] 


Ob dejstvu, da podjetje svojo storitev sicer javno oglašuje in je dostopna širši javnosti, je Zagovornik presodil, da so podani znaki neposredne diskriminacije na področju dostopa do dobrin in storitev, ki so na voljo javnosti (osma alineja prvega odstavka 2. člena ZVarD), in sicer na podlagi predlagateljevega romunskega državljanstva oziroma njegovega kraja bivanja. 

Kot navedeno, bi bila izjema od prepovedi neposredne diskriminacije v skladu s 13. členom ZVarD dopustna le, če bi različno obravnavanje temeljilo na legitimnem cilju in bi bila sredstva za doseganje tega cilja ustrezna, potrebna in sorazmerna. Ker podjetje svojega morebitnega legitimnega cilja ni navedlo, Zagovornik tudi ni mogel ugotavljati, ali so sredstva za doseganje tega cilja ustrezna, potrebna in sorazmerna. Zato je na podlagi zgoraj navedenih razlogov presodil, da so podani vsi zakonski elementi neposredne diskriminacije na podlagi predlagateljevih osebnih okoliščin državljanstva in kraja bivanja.

V zvezi s predlagateljevim predlogom za izvedbo dokaza z zaslišanjem prič, ki jih je navedel zgolj kot uporabnike platforme Google Maps, ki so se z odgovorom podjetja lahko seznanili, pa Zagovornik ugotavlja, da nadaljnje dokazovanje s pričami v obravnavani zadevi niti ni bilo potrebno, saj podjetje ni ničesar prerekalo. Ne glede na to pa bi moral Zagovornik tak dokazni predlog v vsakem primeru zavrniti kot nepopoln. Tak dokazni predlog namreč ne izpolnjuje osnovnih procesnih predpostavk za izvedbo dokaza s pričami, saj mora stranka, ki predlaga zaslišanje priče, v svojem predlogu navesti podatke, ki sploh omogočajo njeno identifikacijo in vročitev vabila. Organ ni dolžan sam raziskovati, kdo bi lahko bil potencialna priča, da bi sploh lahko izvedel tak dokaz. 
    
*

Glede na vse navedeno je Zagovornik odločil, kot izhaja iz 1. točke izreka te odločbe. Skladno s prvim odstavkom 35. člena ZVarD je postopek pri Zagovorniku za stranke brezplačen. Zato je Zagovornik odločil, da posebni stroški v tem postopku niso nastali, kakor izhaja iz 2. točke izreka te odločbe.


Pouk o pravnem sredstvu: 
Zoper to odločbo ni pritožbe, dovoljen pa je upravni spor. Upravni spor stranka lahko sproži s tožbo, ki jo v 30 dneh od vročitve odločbe vloži na Upravno sodišče Republike Slovenije, Fajfarjeva ulica 33, 1000 Ljubljana. Tožbo vloži neposredno pisno ali jo pošlje po pošti. Skupaj z morebitnimi prilogami jo vloži v najmanj treh izvodih. K njej mora priložiti tudi to odločbo v izvirniku ali prepisu.



Postopek vodila:
mag. Eva Cankar Farkaš	                                                       Miha Lobnik
Svetovalka Zagovornika za            		                                 ZAGOVORNIK NAČELA ENAKOST
ugotavljanje diskriminacije (PDI)




Vročiti:
- predlagatelju po elektronski pošti po ZUP 
- podjetju osebno po ZUP
- zbirka dok. gradiva.

